text: 56-årig i livsfare efter arbejdsulykke
  05 september 2017 kl. 13.42
  En 56-årig mand er bragt til Kolding Sygehus efter en arbejdsulykke, hvor manden blev klemt under en maskine. 
  Den 56-årige mand er i kritisk tilstand efter arbejdsulykken, der skete tidligere på dagen tirsdag på DSBs område ved Egumvej i Fredericia. Manden kørte på en gulvvaskemaskine, som væltede og faldt ned i en grav på værkstedet, oplyser Sydøstjyllands Politi til TV SYD. 
  - Efter vores oplysninger er manden desværre kommet først, og gulvvaskemaskinen, som han sad ovenpå, er landet på ham. Derfor er han i kritisk tilstand, oplyser vagtchef Flemming Lau, Sydøstjyllands Politi, til TV SYD.  
  Arbejdsulykken skete kort før klokken 12, og både brandbiler, akutlægebil og ambulance rykkede til stedet. Her blev den 56-årige hjulpet fri og kørt videre til traumecentret på Kolding Sygehus.
  Politiet har efterfølgende underrettet Arbejdstilsynet, og de skal nu i samarbejde med politiet undersøge arbejdsulykken nærmere.
  